Document ID: /fineweb-2-swissfilter-quality_10-filterrobots/filtered/02820.jsonl.gz/112

Unatoč pandemiji koronavirusa i svim ograničenjima, sveti je Nikola u subotu, 4. prosinca 2021. uspio doći u Hrvatsku katoličku misiju Luzern i obradovati više od 120 djece i njihove roditelje. Susret je organiziran u misijskom centru. Djeca su radoznalo prolazila hodnikom osvijetljenim brojnim lampicama, a onda ostala oduševljena lijepo uređenom pozornicom na kojoj ih je čekao najdraži svetac. Vidjeli su i njegove svijetle kočije na kojima je dovezao brojne darove. Svi su imali dovoljno vremena popričati s dragim gostom, iznijeti mu svoje molitve i želje, te se s njime fotografirati. Neki su i zaplesali. Djeca su mu donijela prigodne crteže, te slatkiše i igračke da ponese siromašnoj djeci Petrinje i drugih mjesta pogođenim potresom. Nakon toga su se pred jaslicama u kapelici pomolili i ponijeli sliku Malog Isusa s prigodnim molitvama za svaki dan. Svi su se potom nastavili družiti ispred misijskog centra uz kolače, kuhano vuno, čaj i punč. Roditelji su izrazili oduševljenje organizacijom ovog susreta i zahvalnost sv. Nikoli što je posjetio njihovu djecu te svoje novčane priloge dali za siromašnu djecu.
Ozračje pogledajte u prigodnom videu: